Tommaso Traetta

**Tommaso Traetta** (Michele Francesco Saverio) (* 30. marec 1727 Bitonto, Taliansko - † 6. apríl 1779, Benátky) bol taliansky hudobný skladateľ, predstaviteľ neapolskej opernej školy.

## Životopis
Narodil sa v mestečku Bitonto neďaleko Bari. Bol žiakom skladateľa, speváka a hudobného pedagóga Nicolu Porporu v Neapole. Jeho prvým úspechom v neapolskom divadle San Carlo bola opera *„Il Farnace“* roku 1751.
 
Zdá sa, že v tom čase bol v tesnom kontakte s Jommellim. Od neho zrejme Traetta získaval pravidelné zákazky z celej krajiny. Rozhodujúcim medzníkom v skladateľovej kariére sa však stalo až prijatie miesta dvorného skladateľa v Parme v roku 1758. 

V parmskom vojvodstve sa stretávali francúzske, španielske a rakúske vplyvy a v tomto medzinárodnom prostredí vznikla aj priaznivá klíma pre rozvoj hudby vôbec a opernej tvorby zvlášť. Pozitívne sa prijímali nové podnety, ktoré prichádzali s hudbou Jeana Philippe Rameaua aj Christopa Willibalda Glucka. 

Tento nový impulz Traettovej tvorby je viditeľný napríklad už v opere, ktorú *„Ippolito ed Aricia“* skomponoval krátko po príchode do Parmy a uviedol v roku 1759. Spracováva rovnakú téma ako Rameauova lyrická tragédia z roku 1733 *„Hippolyte et Aricie“*, ale je  bližšia vkusu talianskeho publika.

V nasledujúcej dekáde skomponoval Traetta na objednávku parmského dvora celý rad komických, ale aj vážnych opier v štýle opera seria, okrem veľkého množstva hudby k oficiálnym a slávnostným príležitostiam. Jeho opery sa hrali v mnohých európskych mestách. Veľký úspech dosiahol roku 1763 vo Viedni operou *„Ifigenia in Taurida“*, ktorú venoval Gluckovej opere *„Orfeo ed Euridice“*.

V roku 1765 sa stal riaditeľom prestížneho konzervatória Conservatorio del l'Ospedaletto v Benátkach a z tých čias pochádza značná časť jeho chrámovej tvorby.

V roku 1768 prijal ponuku cárovnej Kataríny II. Veľkej a stal sa hudobným riaditeľom opery v Petrohrade. Tu bola aj prvý raz uvedená jeho najväčšia opera *„Antigona“* (1772). 

Po krátkom pobyte v Londýne sa roku 1777 usídlil v Benátkach, kde žil až do svojej smrti v roku 1779.

## Operné dielo

* *Il Farnace* (1751 Neapol) 
* *Ifigenia in Aulide *(1753 Neapol) 
* *I pastori felici *(1753 Neapol) 
* *Le nozze contrastate *(1753 Neapol) 
* *La Rosmonda *(1755 Neapol) 
* *L'incredulo *(1755 Neapol) 
* *I disturbi *(1756 Neapol) 
* *Buovo d'Antona *(1756 Florencia) 
* *La fante furba *(1756 Neapol) 
* *Ezio *(1757 Rím) 
* *La Nitteti *(1757 Reggio Emilia) 
* *La Didone abbandonata *(1757 Benátky) 
* *La virtuosa ritornata da Londra* (1757 Parma) 
* *Olimpiade *(1758 Verona) 
* *Demofoonte *(1758 Verona) 
* *Solimano *(1759 Parma) 
* *Ippolito ed Aricia* (1759 Parma) 
* *Enea nel Lazio *(1760 Turín) 
* *I Tintaridi, o Castore e Polluce *(1760 Parma) 
* *Stordilano, principe di Granata *(1760 Parma) 
* *Le feste d'Imeneo *(1760 Parma) 
* *Armida *(1761 Viedeň) 
* *Enea e Lavinia *(1761 Parma) 
* *Zenobia *(1761 Lucca) 
* *Alessandro nelle Indie ([[1762]] Reggio Emilia) 
* *La francesca a Malghera *(1762 Parma) 
* *Sofonisba (1762 Mannheim) 

* *Ifigenia in Tauride *(1763 Viedeň) 
* *L'Issipile *(1763 Neapol) 
* *Antigono *(1764 Padova) 
* *La buona figluola maritata *(1764 Parma) 
* *Semiramide *(1765 Benátky) 
* *Zophilette *(1765 Paríž) 
* *Le serve rivali *(1766 Benátky) 
* *Siroe re di Persia *(1767 Mníchov) 
* *Armida *(1767 Benátky) 
* *Amore in trappola *(1768 Benátky) 
* *L'isola disabitata *(1768 Bologna) 
* *Il tributo campestra *(1768 Mantova) 
* *Fetonte* (1768 Viedeň) 
* *Olimpiade* (1768 Cremona) 
* *Olimpiade* (1769 Londýn) 
* *Astrea placata* (1770 Petrohrad) 
* *Antigone* (1772 Petrohrad) 
* *Amore e Psiche* (1773 Petrohrad) 
* *Lucio Vero* (1774 Petrohrad) 
* *Antigono* (1775 Londýn) 
* *Le quattro stagioni e i dodici mesi dell'anno* (1776 Petrohrad) 
* *Germondo* (1776 Londýn) 
* *La Merope* (1776 Miláno) 
* *Telemacco* (1777 Londýn)
* *Il cavaliero errante* (1778 Benátky) 
* *La disfatta di Dario* (1778 Benátky) 
* *Gli eroi dei Campi Elisi* (1779 Benátky) 


## Externé odkazy
* traetta.com
* Opera

Kategória:Talianski hudobní skladatelia